**Združenie firiem Business Leaders Forum povedie Ivana Vagaská**

Bratislava, 16. decembra – **Združenie zodpovedných firiem Business Leaders Forum bude počas rokov 2020 – 2024 viesť Ivana Vagaská. Na poste výkonného riaditeľa združenia vystrieda Michala Kiššu.**

Michal Kišša viedol Business Leaders Forum od roku 2015. *„Počas štyroch rokov sme prepojili 48 firiem, ktoré k podnikaniu pristupujú férovo. Podarilo sa nám zvýšiť povedomie o zodpovednom podnikaní a čo je dôležité, náš hlas je relevantný aj u odbornej verejnosti. Ivane absolútne dôverujem a som si istý, že združenie povedie tým správnym smerom,“* uviedol Michal Kišša, ktorý sa bude naplno venovať vedeniu Nadácie Pontis z pozície výkonného riaditeľa.

Ivanu Vagaskú na funkčné obdobie štyroch rokov jednohlasne zvolili členovia združenia Business Leaders Forum. *„Najväčší prínos združenia vidím najmä v spájaní rôznych firiem s rôznymi možnosťami a skúsenosťami. Máme v rukách dobrú prax a chceme, aby sa dostala aj mimo Business Leaders Forum. Mojím cieľom je, aby sa spoločensky zodpovedné podnikanie stalo samozrejmým, niečím, čo bude každodennou realitou fungovania firiem,“* uvádza Ivana Vagaská.

Za najdôležitejšie aktivity združenia Business Leaders Forum považuje hlbšie prepájať firmy s podobnými oblasťami záujmu, zotrvať pri dôraze na odborný obsah a reagovať na aktuálne spoločenské témy. *„Som presvedčená, že hlas združenia zodpovedných firiem by mal zaznievať vo verejnej debate  v prospech hodnôt slušnosti a férovosti,“* dopĺňa novozvolená riaditeľka.

Ivana Vagaská sa téme zodpovedného podnikania venuje od roku 2012, keď nastúpila do Nadácie Pontis. Od roku 2018 vedie v nadácii tím zodpovedného podnikania, ktorý zabezpečuje aktivity združenia Business Leaders Forum, Charty diverzity Slovensko, organizuje podujatie BLF CSR Summit a ocenenie Via Bona Slovakia. Okrem týchto aktivít sa Ivana špecializuje na individuálne CSR poradenstvo firmám. Je absolventkou Fakulty medzinárodných vzťahov na Ekonomickej univerzite v Bratislave, v minulosti sa venovala ľudskoprávnej agende, PR a komunikácii.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***O Business Leaders Forum***

*Business Leaders Forum (BLF) je neformálnym združením firiem, ktoré sa zaväzujú byť lídrami v presadzovaní princípov zodpovedného podnikania na Slovensku. Združenie má od roku 2020 48 členov a administruje ho Nadácia Pontis.*

***O Nadácii Pontis***

***Silné spojenia pre pozitívne zmeny***

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

Kontakt a doplňujúce informácie:Zuzana Schaleková, senior PR manažérka, zuzana.schalekova@nadaciapontis.sk, 0902 558 567